**Eesti Saarte Kogu/ ESK eestseisuse kohtumine regionaalminister Madis Kallase ja Riigikogu saarte toetusrühma esimehe Mart Maastikuga 25.augustil 2023.**

Toimumiskoht ja aeg: Orissaare teenuskeskus, Kuivastu mnt 33. Kl 14-17 (kohvipausiga).

Osalejad: Rein Tafenau, Egon Vohu, Jüri Lember, Anu Streng, Liina Miks, Annely Holm, Mark Soosaar, Meelis Mereäär, Kristiina Maripuu, Jana Stahl

Külalised: Kristjan Moora (Orissaare osavallakogu esimees); Mart Maastik (Riigikogu Saarte toetusrühma esimees) ja Madis Kallas (Eesti regionaalminister)

PÄEVAKORD

I OSA, 14.00 -15.30

Kõiki saari hõlmavad teemad on järgmised:

1. VSaarS ja väikesaarte väljalangemine nimistust.

2. Maade müük ja omandiküsimused saartel, maareformi puudulikud tulemid.

3. Saare kogukonna kaasamine/õigused saare üldplaneeringu menetlemisel ja riigi järelvalve, VSaarS kohaldamine KOV poolt ja püsielaniku staatuse kinnistamise vajalikkus kogukondi toetavalt.

4. Sotsiaalne partnerlus Regionaal- ja Põllumajandusministeeriumiga ja Väikesaarte komisjoni koosseis.

5. Väikesaarte ja saarvaldade riigipoolse rahastamise küsimused, omaosaluse määr tulenevalt arusaamatutest kriteeriumitest.

6. Pakiline probleem veiste transpordi ja karja vähendamise võimalustega väikesaartel.

II OSA, 15.45 – 17.00 : Koosolekul esindatud väikesaare hetkel kõige akuutsem ja aktuaalsem küsimus, mille lahendamiseks vajatakse riigi tuge. Iga saare esindaja saab 3-5 minutit, et probleemkohad avada.

**I OSA**  
Kaks esimest päevakorrapunkti käsitletakse üheskoos tulenevalt ESK eestseisusele antud tagasisidest.

**TEEMA:**

1. PVS ja väikesaarte väljalangemine nimistust.

2. Maade müük ja omandiküsimused saartel, maareformi puudulikud tulemid.

**Arutelu:**

Vt. Lisa 1:Kahe esimese päevakorrapunkti juurde on lisatud selgitav kirjavahetus.

Püsiasustusega väikesaarte seadus (edaspidi VSaarS)

§ 21.Väikesaarte nimistu

(1) Väikesaarte nimistusse (edaspidi nimistu) kantakse väikesaared, millel elas eelneval kalendriaastal rahvastikuregistri andmetel püsivalt kokku vähemalt viis isikut. Väikesaare vastavust käesolevas lõikes nimetatud kriteeriumile kontrollitakse iga kalendrikuu esimese kuupäeva seisuga.

(2**) Kui nimistusse kuuluv väikesaar ei vasta kalendriaastal vähemalt kuue kuu jooksul käesoleva paragrahvi lõikes 1 sätestatule, arvatakse ta nimistust välja.**

(3) Nimistu kehtestab [Vabariigi Valitsus](https://www.riigiteataja.ee/akt/dyn=110122020025&id=126012018024;129012019005;122012022003) määrusega.

(4) Vabariigi Valitsus kehtestab käesoleva paragrahvi lõigete 1 ja 2 alusel tehtud nimistu muudatused hiljemalt 1.veebruaril.  
[[RT I, 20.12.2017, 1](https://www.riigiteataja.ee/akt/120122017001)- jõust. 01.01.2018]

Oluline on VSaarS täitmine.

Mark Soosaar: *Eelnõu peaks ette valmistatama kogukonnas ja otsustus liigub alt üles, mitte vastupidi nagu seda praegu menetletakse. VSaarS-st tulenevalt võiks teha saarte pilootprojekti.*

*Soome näitel võiks maksud jaguneda vastavalt elaniku soovile. Soomes see toimib. Saartel võiks muuta maksusüsteemi, näiteks 80% põhielukoht ja 20% teisene elukoht.*

Madis Kallas: *Neid mudeleid on välja pakutud. Teised maakonnad teavad, kui palju saavad saared toetust ja maksude erisuse tegemine saartel oleks probleemne.*

Mark Soosaar: Pilootprojektina saaks mudeldada ja proovida 1-2 saarel.

Anu Streng: *Vormsil on sissekirjutatuid, kes ei ela saarel 2/3 elanikest ja püsielanikkonnalt võetakse seeläbi hääleõigus otsustada oma kodus.*

*Maareformi käigus tagastati valdav osa (75-80%) Vormsi saare maadest Rootsis elavatele endistele omanikele või nende järeltulijatele ning kes peale maade tagasisaamist saarele elama ei ole asunud. Suur osa neist maaomanikest on oma maa edasi müünud kas mandril asuvatele äriühingutele või ka eraisikutele, kes on rajanud saarele suvekodud. Huvi Vormsile suvekodu rajada, on viimastel aastatel järjest suurem. Kuna suur osa arvukast osaajaga, st puhkuse ajal või üksikutel nädalalõppudel saarel viibivatest kinnisvara omanikest on end registreerinud ka Vormsi valla elanikuks, on püsielanikkond jäänud Vormsi saarel vähemusse. Valla eelarvesse laekub nüüd küll oluliselt rohkem tulumaksu, kuid püsielanike osa mõjutada kohalikku omavalitsust nii, et otsuste tegemisel lähtutakse kohalike inimeste vajadustest ja ootustest nagu KOKS sätestab ja PüVSS on riigile ja KOV-idele eesmärgiks seadnud, on jäänud sisuliselt olematuks.*

*Osaajaga saarel viibivad kinnisvara omanikud osalevad kohaliku omavalitsuse volikogu valimistel ning tarbivad soodustingimustel püsielanikele suunatud hüvesid, näit. osta soodustingimustel liinilaeval Vormsi valla elanikele broneeritud kohti/liinimeetreid.*

*Riigi poolt on korraldatud laevaühendus mandri ja nende saarte vahel kus on vähemalt viis püsielanikku- seega transport mandri ja väikesaare vahel on riigi poolt korraldatud eelkõige püsielanike vajadustest lähtuvalt. Kahjuks praktikas see nii rakendunud ei ole. Lisaks osaajaga saarel viibivatele kinnisvaraomanikele on saarele registreeritud kümneid mandril äritegevusega tegelevaid äriühinguid ning ka nende omanikud, kellest valdav osa on osaajaga saarel elavad kinnisvara/suvekodude omanikud, kasutavad võimalust maksumaksja kulul soodsamalt ning püsielanikele broneeritud laeva kohti kasutada. Samas on nii, et kui saare püsielanik ja püsielanikust ettevõtja vajab teenust mida saarel ei osutata, tuleb tal tellida see mandrilt, tihti ka transpordiga mille osas soodustused hinna osas ja laevakoha broneerimise erisused ei kehti. Riigipoolsed toetused/meetmed ei jõua vajalikus mahus sihtgrupini.*

*Vormsi saare püsielanikkond on eelpool kirjeldatud protsesside ja olulises osas rakendamata VSaarS tulemusel vähenenud ja vananenud. Kui viisteist aastat tagasi oli püsielanikke üle kolmesaja, siis täna juba alla kahesaja inimese. Samas on end Vormsi valla elanikuks registreerinud üle neljasaja inimese.*

Jüri Lember: *Üldkogu peaks saama võimalusel osaleda üldplaneeringu väljatöötamisel.*

Mark Soosaar: *5 aastat peaks olema kohustus maad majandada sihipäraselt ja seda majandada maa ostul saartel, et maad lihtsalt kokku ei ostetaks hulgi ja seda jääb püsielanikkonna tarbeks aina vähemaks. Planeerimisseaduses oleks olemas (väike)saari toetav teemakiht.*

ETTEPANEK: Jüri Lember, ESK teeb ettepaneku pilootprojekti osas.

Madis Kallas: *Hea oleks juurde tuua näiteid EL-st. Mujal on kasutusel mudel, kus 5 aastat laekuvad maksud peamises elukohas ja seejärel saab elanik püsielaniku staatuse.*

Püsielanike autodel võiks olla erimärgistus. Ahvenamaa näitel saad osta maad, kui oled püsielanik. Ettepanek luua regionaalministeeriumi juurde Eesti saarte eriesindaja nn saarte ombudsman.

**TEEMA**

3. Saare kogukonna kaasamine/õigused saare üldplaneeringu menetlemisel ja riigi järelvalve, VSaarS kohaldamine KOV poolt ja püsielaniku staatuse kinnistamise vajalikkus kogukondi toetavalt.

**Arutelu:**

Vt. Lisa 2.

**Eeltoodud ametlikule kirjale pole siiani ESK-le vastust tulnud**.

**VSaarS :**

### § 5 Üldkogu

(1) Üldkogu pädevuses on kooskõlastuse andmine väikesaare arengukavale,üldplaneeringule, maakasutuse üldistele põhimõtetele, transpordiühenduse arendamisele mandri või lähima suursaarega, üldkogu reglemendile ja saarevanema valimise korrale, samuti teistele saarvalla või saarelise osaga kohaliku omavalitsuse üksuse põhimääruses sätestatud küsimustele.  
[[RT I, 20.12.2017, 1](https://www.riigiteataja.ee/akt/120122017001)- jõust. 30.12.2017]

(11) Saarvaldades ei ole üldkogu kokkukutsumine kohustuslik.  
[[RT I, 20.12.2017, 1](https://www.riigiteataja.ee/akt/120122017001)- jõust. 30.12.2017]

(2) Üldkogule kutsutakse ja üldkogul omavad hääleõigust kõik vähemalt 15-aastased väikesaare püsielanikud.

(3) Esimese üldkogu kutsub kokku volikogu.

(4) Üldkogu toimub vähemalt üks kord aastas.

(5) Üldkogu on otsustusvõimeline, kui sellest võtavad osa vähemalt pooled väikesaare hääleõiguslikud püsielanikud.

(6) Saarvallaks mitteoleva väikesaare üldkogu valib saarevanema. Saarevanem osaleb volikogu istungitel sõnaõigusega.

(7) Üldkogu reglement ja saarevanema valimise kord sätestatakse kohaliku omavalitsuse üksuse põhimääruses.

**Püsielanike kaasamine läbi väikesaare üldkogu on väga oluline, kui me räägime tugevatest kogukondadest ja soovime saada jätkusuutlikke otsuseid elujõu tagamiseks väikesaarel.**

**Samuti on oluline erisuste tegemisel ja nende täideviimisel kohaldada VSaarS täies mahus sh üldkogu ja püsielaniku kohta käivat.**

Toomas Luhaäär (kommentaar lisatud hiljem):*Väikesaare ruumilise arengu inkorporeerimine valla üldplaneeringusse (eraldi väikesaare üldplaneeringut kehtestamata) pärsib väikesaare arengut ja on vastuolus püsiasustusega väikesaarte seaduse (VSaarS) mõttega. Selline lahendus vähendab oluliselt püsiasustusega väikesaare elanike õigust otsustada väikesaare jaoks olulisi küsimusi ja on seadusega vastuolus. VSaarS § 5 lõike 1 järgi peab väikesaare üldkogu väikesaare üldplaneeringu kooskõlastama. Kooskõlastus peaks olema omavalitsusele siduv, VSaarS § 5 lõige 1 on erinormiks planeerimisseaduse (PlanS) suhtes. Praegune Rahandusministeriumi tõlgendus ei vasta seadusele ja väikesaarte huvidele.*

**TEEMA**

4. Sotsiaalne partnerlus Regionaal- ja Põllumajandusministeeriumiga (Väikesaarte komisjon?)

**Arutelu:**

ESK ei ole käesoleval ajal Väikesaarte komisjonis esindatud. Muudatus teostati 2018.a. ja see seadustati avalikult arusaamatutel ajenditel.

VV istungi 22.02.2018 päevakorrapunktide seletuskirjast :

Vabariigi Valitsuse 11. detsembri 2003. a määruse nr 316 „Väikesaarte komisjoni põhimäärus“ muutmine  
Esitaja: riigihalduse minister Jaak Aab  
Tüüp: Määruse eelnõu

Muudetakse väikesaarte komisjoni koosseisuga seonduvat regulatsiooni. Eelnõus on arvestatud püsiasustusega väikesaarte seaduses tehtud muudatustega, mille kohaselt arvatakse 2018. a 1. jaanuarist komisjoni koosseisust välja kaks maavanemate esindajat ning koosseisu arvatakse maaeluministeeriumi esindaja.  
 **Eelnõuga muudetakse saarte elanike huve esindava ühingu komisjoni koosseisu nimetamise sätet. Vastav ühing määratakse komisjoni kohaliku omavalitsuse üksuste, mille koosseisu püsiasustusega väikesaar kuulub, ettepanekul ja vajalik on poolthäälte enamus. Kehtiva määruse kohaselt on nimetatud saarte elanike huve esindavaks ühinguks Eesti Saarte Kogu.**

Kehtiv Väikesaarte komisjoni põhimäärus:

**§ 3** **Komisjoni koosseis**

(1) Komisjoni koosseisu kinnitab püsiasustusega väikesaarte seaduse § 4 lõike 3 alusel Vabariigi Valitsus korraldusega.  
[[RT I, 27.02.2018, 7](https://www.riigiteataja.ee/akt/127022018007) - jõust. 02.03.2018]

(2) Püsiasustusega väikesaare esindaja määrab kohaliku omavalitsuse üksus, mille koosseisu püsiasustusega väikesaarte seaduse §21 lõike 1 alusel nimetatud püsiasustusega väikesaar kuulub.  
[[RT I, 27.02.2018, 7](https://www.riigiteataja.ee/akt/127022018007)- jõust. 02.03.2018]

(3) **Saarte elanike huve esindava ühingu määrab Vabariigi Valitsus korraldusega ettepaneku alusel, mille on poolthäälte enamusega teinud kohaliku omavalitsuse üksused, mille koosseisu püsiasustusega väikesaarte seaduse § 21 lõike 1 alusel nimetatud püsiasustusega väikesaar kuulub.**  
[[RT I, 27.02.2018, 7](https://www.riigiteataja.ee/akt/127022018007) - jõust. 02.03.2018]

(4) Komisjoni esimees on regionaalpoliitika eest vastutav minister. Komisjoni aseesimees valitakse komisjoni liikmete hulgast.

(5)[Kehtetu -[RT I, 27.02.2018, 7](https://www.riigiteataja.ee/akt/127022018007)- jõust. 02.03.2018]

**Võimalikud lahendused** :

a) ESK esindaja taastamine Väikesaarte Komisjonis ja

b) väikesaarte probleemidega igapäevaselt tegeleva ombudsmani/ eriesindaja määramine

**TEEMA**

4. Väikesaarte ja saarvaldade riigipoolse rahastamise küsimused, omaosaluse määr tulenevalt arusaamatutest kriteeriumitest

**Arutelu:**

4.1 Väikesaarte programm Riigi Tugiteenuste Keskuse haldusalas (https://www.rtk.ee/meede-vaikesaarte-programm), mille kaudu „toetatakse projekte, mis aitavad tõsta väikesaarte kogukondadele osutatavate esmatähtsate teenuste kättesaadavust ja kvaliteeti, et tagada saarte elanikele vajalikud elamistingimused.“ – probleem otsustusprotsessiga, milles väidetavalt ei arvestatata ametlikult kehtestatud punktisüsteemi kriteeriume (selgitus Toomas Luhaäär).

Ei arvestata reaalsete vajadustega kogukondades, sest saared on väga erinevad - praegu programm käitleb pika perioodi jooksul ja toetab samu tegevusi (näiteks päästejaamad) ning ei arvesta asjaoluga, et saarte kogukondadel on elamistingimuste tagamiseks erinevad ootused. Täna ollakse väga jäigal seisukohal ka ettevõtluse osas.

Ettepanek on lisaks punktisüsteemi läbipaistvuse tagamisele arvestada kogukondade tegelike esmavajadustega, toetada ettevõtlust, kui ettevõte on kohapeal tegutsenud kümmekond aastat ja loob kohapeal töökohti (ka see on kogukondade toimetulekuks oluline).

4.2 Saarvaldade RM-le esitatavatele projektidele Riigipoolse tasandus-ja toetusfondist rahade eraldamise puhul, ei ole KOV poolse omafinantseerimise kehtivad põhimõtted

arusaadavad – konservatiivse rahakulutusega KOV-si karistatakse kõrgendatud omafinantseerimise määraga.

MUHUvalla näitel kõneleb Annely Holm: *Võrreldi eakate osakaalu rahvastikust Muhus piirnevate aladega ja see on 10% kõrgem kui piirnevatel valdadel. Muhu sooviks, et arvestataks reaalset olukorda ja Muhule arvutatud määr oleks kõrgem sarnaselt teistele valdadele määratud määradega. Siinkohal jällegi saareline erisus.*

Madis Kallas: *Muhul ongi kõik finantsnäitajad head. Hiiumaal on sama olukord, et eelarvedistsipliin on parem konservatiivse eelarve juures.*

Mark Soosaar: *Tõsta Muhu VSaarS väikesaarte hulka.*

Madis Kallas: *Kesk-Eestis on piirkondi, kus olukord on kordi halvem ja vaja on põhjendada miks teha saartel erisusi.*

Mark Soosaar: *Laiendada VSaarS selliselt, et saar on asustatud ka juhul, kui saarel elab 1 inimene.*

Kristjan Moora: *Suursaarte KOV-l ei ole õigusi merealade planeerimisel kaasa rääkida. Merealade planeerimisõiguse andmisega riigi haldusalasse võõrandati inimene merest. Tuleks muuta ära, et KOV-l oleks uuesti õigus mereala planeerida ja anda otsustusõigus nende haldusalasse. Tuulepargid võiks planeerida samale kaugusele nagu on kehtestatud EL julgeolekumõõde. VSaarS kirjeldab seda § 3 p 7.*

Jüri Lember: *Merenduses on puudu pädevatest inimestest.*

Toomas Luhaäär (hilisem kommentaar lisatud): *Püsielanikega väikesaared vajavad EL rahastamise võimalust Uuel Euroopa Liidu rahastusperioodil ei ole Harjumaa vallad Euroopa regionaalpoliitika*

*vahendite kasutamisel abikõlblikud. See otsus on arusaadav, Tallinna lähedased vallad ei pea olema regionaalpoliitika prioriteet. Kahetsusväärselt on see kaasa toonud olukorra, kus ka Tallinna ning Harjumaa väikesaartel ei ole võimalik Euroopa Liiduregionaalpoliitika vahendeid kasutada. Harjumaa vallad saavad endaga küll hästi hakkama, kuid väikesaarte arendamiseks neil omavahenditest raha ei jagu. 16-l püsielanikega väikesaarel on küll võimalik taotleda toetust väikesaarte programmist, kuid uuel rahastusperioodil tekkinud olukord paneb 5 Tallinna ja Harjumaa väikesaart - Aegna, Kräsuli, Naissaar, Väike-Pakri ja Prangli - teistest väikesaartest tunduvalt kehvemasse olukorda, sest väikesaarte programmiga võrreldes rahaliselt oluliselt*

*mahukamatele regionaalpoliitika toetusmeetmetele neil saartel juurdepääsu ei ole. Taotleme Harjumaa püsiasustusega väikesaartele erandit, et see oleks võimalik.*

**TEEMA**

5. Pakiline probleem veiste transpordi-ja tapmisvõimalustega väikesaartel

**Arutelu::**

Mitmel väikesaarel on kujunenud tõsine olukord veiste toitmisega ja seeläbi ka suurenenud transpordi- ja karja vähendamise vajadused. Lihatööstused on ülekoormatud, saareline paiknemine seab tahes-tahtmata logistilised probleemid loomade jõudmisele nendesse. Vajalik tõenäoliselt koordineeritud riigipoolne sekkumine, et loomad ei jääks talveperioodil väikesaartel lihtsalt nälga.

Jana Stahl: *Mägiveiste pidamisel on reguleerimata see osa, mis puudutab nende loomade käitlemist teekonnal saarelt tapamajasse ja sealt toodeteks. Osmussaarel ja Pakritel on probleeme üleveol, sest tapamajad on kinni broneeritud mandrimeeste poolt. Probleem on sama mujalgi ja söödaga on kitsas käes. Saarel on kõik kordades kallim – kõikidele veostele tekib juurde üleveo hind lisaks kallinevale heinale sellel aastal.Muhu Lihatööstus on praegu täis broneeritud ja ei saa võtta sisse rohkem karja.*

Kui suureneb karja vähendamise vajadus, siis võiks riik sekkuda ja toodestada liha kriisivajaduste katteks.

Loomapidamine peab olema võimalik talvel ka välitingimustes.

ETTEPANEK: Ettepanek on käsitleda loomade tapapunkti, käitlemist ja lihatööstuses tootestamist samamoodi nagu jahipidamisel uluki puhul: Atesteeritud jääger tapab kohapeal looma ning veterinaararst kutsutakse saarele või võetakse proovid lihatööstuses ning terveks tunnistatud loom läheb tootestamisele lihatööstuses. Saarte kogukonnal peab olema saare tapapunktis tapetud looma veoks lihatööstusesse pikem aeg ehk 12 tundi oleks piisav. Sarnaselt jahiulukiga peaks olema lihatööstuses tootestatud loomast tehtud toidutooteid võimalik müüa legaalselt. Samuti peaks olema võimalik legaalselt müüa kohapeal terveks tunnusttaud loomast värsket liha saare külalisele ja seda talle pakkuda ka kohapeal ehk kogukonnad soovivad riigile maksta käibemaksu liha tootestamise eest, pakkuda kohalikul turul kohapeal toodetud toitu ja sellega edendada turismisektorit ja riigi toidujulgeolekut.

**II OSA, 15.45 – 17.00 : Koosolekul esindatud väikesaare hetkel kõige akuutsem ja aktuaalsem küsimus, milles vajatakse riigi tuge. Iga saar saab 3-5 minutit, et probleemkohad avada.**

**PAKRI SAARED**

Jana Stahl: *Keskkonnaministeerium selgitas enda vastuses meile, et 5000 ha kehtestamine jahipiirkonna suuruseks tuleneb sellest, et väiksema piirkonna puhul tekib liigne surve suuruluki jahil, mis meie arust on nonsenss, sest Keskkonnaministeeriumi haldusalas olevad jahindusnõukogud väljastavad ulukite küttimise piirnormid. Seega on meile jätkuvalt arusaamatu selline lähenemine seaduse tõlgendamisel.Me ei soovi küttida Pakri poolsaarel, mis kuulub jahipiirkonna hulka koos Pakri saartega, vaid ainult Pakri saartel ning seadus ei võimalda meil seda eesmärki saavutada, mis on Pakri maaomanike ja püsielanike õigustatud soov.*

ETTEPANEK:

Muuta jahiseadust eesmärgil, et saar(te) kogukonnad saavad säilitada kogukondlikke traditsioone ning seadus sätestaks võimaluse saar(te)l moodustada jahipiirkonna, mis on väiksem kui 5000 ha ka juhul, kui jahipiirkond on liidetud varem teise jahipiirkonnaga, kuid kogukond on ühel hetkel valmis võtma vastutust jahipidamise korraldamise eest saar(t)el.

**VORMSI**

Anu: *Kõige olulisem sai käsitletud päevakorra I osas.*

*Vormsi vajab:*

*- regulaarset, iga 3 aasta järel korraldatud seiret selgitamaks arenguid Vormsi saarel ja Vormsi püsielanikkonna hulgas VSaarS-ga seatud eesmärkide kontekstis. Seire käigus selgitatakse muuhulgas püsielanikkonna arvuline ja vanuseline koosseis, huvid, toimetulek, vajadused, ettevõtluse olukord, seotus traditsiooniliste tegevuste- pärandkultuuri- ja loodushoiu ning mereliste tegevustega jms.*

*- püsielanike ettevõtluse toetamist läbi maksuerisuste, näiteks erisust käibemaksu osas mis võiks olla 5%.*

*- pilootprojekti mille käigus töötatakse välja ning rakendatakse süsteemsed teaduspõhised lahendused elujõulise püsiasustuse taastamiseks.*

*Päevakajaliselt on hetkel kõige pakilisem huntide probleem. Hundid tulid saarele talvel üle jää ja on tänaseks paljunenud ja murravad kariloomi, sh veiseid. Kahjuks ei olnud talvel, kui lumi oli maas, hunte võimalik küttida kuna jahiseltsil ei olnud luba huntide küttimiseks- limit oli selleks ajaks maakonnas juba kütitud. Vormsi jahiselts taotles nuhtlusisendi küttimise luba ja Keskkonnaamet andis ühe loa mis kohe ka realiseeriti, st kütiti üks hunt.*

*Vaja oleks küttida kõik hundid, kogu pesakond. Taotlus on Keskonnaametile esitatud aga uusi lube ei ole väljastatud.*

Kristjan Moora: *Oluline on oskus küttida õiget looma. Vaja on teada missugune loom pn karja juht ja õpetab murdma noori hunte.*

*Muhus kutsuti mandrilt jääger, kes huntide probleemi lahendas.*

ETTEPANEK: Väikesaartel võiks olla riigi palgal jääger, kes korraldab lepingu kohaselt jahindust, kui esineb probleeme kohapeal, kuid probleemiks on endiselt see, et Keskkonnaamet ei anna luba vanalooma laskmiseks.

ETTEPANEK: Saartel võiks olla käibemaksuerisus ja ettevõtluse soodustamiseks kohapeal kehtestatud käibemaksu erisus.

Jüri Lember: *See teema on laiem ja vajab samamoodi mudeldamist võib olla pilootprojekti käigus.*

Madis Kallas: *Saared võiks kuuluda EL NUTS-piirkondade klassifikatsioonis NUTS2 hulka.*

**PIIRISSAAR**

Liina Miks: *Vald on liiga suur ja Tartu vald ei kaasa kogukonda. Kohalikust metsast ei saa küttepuid teha.*

**MANIJA**

Mark Soosaar: *Inimesed sooviks, et metsa kasvaks rohkem. Üksmeelt ei ole ja kogukonna vananemine ja vähenemine teeb võimatks olulistes asjades kokkulepeteni jõudmise. Pilootprojektiga saaks tõsta inimeste motivatsioooni. Maastike hooldamisel maksab inimene peale, et tulemust saavutada. Tuleb mõelda kogukondade turvalisuse peale. Lisaks tuleks arendada rannakalandust, pärandi väärtustamist ja käsitööoskusi.*

**MUHU**

*Ettevõtluses on oluline pääs õigeaegselt praamile. Kas oleks võimalik teha koostöös laevafirmadega erisusi püsielanikele ja saare ettevõtetele, et ei peaks maksma täishinda? Broneerimissüsteem tuleks üle vaadata.*

Mark Soosaar: Saartel, mille volikogu on mujal, siis võiks olla KOV volikogus 1 liige saarelt. Saarevanema osalemine KOV istungil oleks tagatud.

Meelis Mereäär: *Viirelaiul on probleem prügiveoga. Sadamas võiks olla teavet selle kohta, et prügi saarele ei jäetaks (sama Vilsandil). Uued tulijad sulanduvad hästi Muhu kogukonda. KOV toetab kogukonna arengut.*

**KIHNU**

ETTEPANEKUD:

*1. Sooduspilet. Piisaks sellest, et püsielanik ei peaks maksma juurde, kui tegemist on rendiautoga.*

*2. Praamiliikluse tihendamine otsetee kasutamisega. Tekiks kokkuhoid aja ja kütuse osas. Praamid tuleb projekteerida mereolude järgi. Rohelaevad diiselkütuse baasil oleks üks võimalik lahendus. Praegusele olukorrale tuleb leida lahendus ja selle leidmiseks on vaja süveneda eri osapooltel detailidesse.*

*Mark Soosaar: Kihnule on vaja projekteerida uus praam, mis oleks madalama süvisega ja väiksema purjepinnaga. See võimaldaks sõita mandri ja Kihnu vahel otse pea 2x lühema ajaga, andes kokkuhoidu nii riigile kui reisijatele.*

*3. Toimepidevus. Kui palju on vaja kütust, et elektrikatkestuse korral saaks 7 päeva kogukond hakkama. Praegu on see võimekus 5 päevaks. Ideaalis võiks olla elektritootmine Kihnus kohapeal. Kihnu saaks üle minna tervikuna taastuvenergiale.*

*Kohalike maksude teema, mis on jäetud KOV-te otsustada ei ole eriti arutatud.*

**VILSANDI**

Rein Tafenau: *Keeruline on esmatarbekaupade saarele saamine. Postipaat tuleb ja viib inimesed poodi. See lahendus ei sobi Vilsandi jaoks.*

*Mobiililevi puudulik ja arvutit kasutada pole võimalik. Kohalikul kogukonnal võiks olla rohkem õigust otsustada kaabli paigutamise üle ja kohavaliku osas.*

**KÕINASTU**

Jüri Lember: *Kõinastu rebased ja teised kiskjad murravad parte jm linde. Motivatsiooni kähriku ja rebase küttimiseks pole jahiseltsil.*

*Probleem oli ühe isikuga, kes tahtis sulgeda tee. Sundvalduse seadmisega tekib avalik kasutus teele.*

Minister Madis Kallas: *Regionaalministeeriumis peaks olema üks inimene, kes tegeleb saarte kogukondade muredega.*

Lisa 1: Protokolli punktide 1 ja 2 juurde lisatud kirjavahetus, mis on toimunud kokkusaamisele eelnevalt

Lisa 2: Protokolli punkti 3 juurde lisatud kirjavahetus, mis on toimunud kokkusaamisele eelnevalt